Dette er bilen med «lokkebamsen»
De tre guttene på sju, åtte og ti år har forklart til politiet at en mann med utenlandsk utseende forsøkte å lokke dem til seg ved å si «kom, kom». I setet skal mannen ha hatt en stor kosebamse. Bildene av bilen som ble tatt utenfor politihuset i Larvik senere på kvelden, viser tydelig den store, brune kosebamsen som sitter fastspent i forsetet. I natt ble bilen tauet vekk av Viking, fremdeles med bamsen i forsetet. Bakgrunn:Politiet: Mann prøvde å lokke til seg gutter med bamseMannen meldte seg selv til politiet ved 16.40-tiden mandag, og satt utover ettermiddagen i avhør hos Vestfold politidistrikt. Han ble senere siktet for skremmende og plagsom atferd. Han nekter for å ha noe med saken å gjøre, og stiller seg uforstående til siktelsen. - Han har forklart at han ikke har noe med dette å gjøre. Utover det ønsker jeg ikke å kommentere hans forklaring, sier jourhavende jurist Kjetil Egelie i Vestfold politidistrikt til VG Nett.Tirsdag vil det være aktuelt for politiet å avhøre mannen på nytt, opplyser Egelie. Tirsdag formiddag sier krimsjef Lars Reiersen at det går mot løslatelse av mannen. Han har foreløpig ikke fått oppnevnt forsvarer. - Det ser ikke ut til å bli noe annet enn at han blir løslatt, sier han til sb.no tirsdag formiddag.Mandag var politiet også inne i mannens leilighet i Sandefjord. - Vi har gjort noen beslag, men jeg ønsker ikke å si noe om hvorvidt disse styrker eller svekker mistanken mot ham. Vi vil jobbe med videre undersøkelser av dette utover dagen, sier han. Dagbladet skriver at politiet blant annet beslagla en PC hjemme hos mannen, men Egelie vil ikke bekrefte dette.Kripos har kalt inn fem politidistrikter som har opplevd bortføringsforsøk i det siste til et hastemøte tirsdag. - Vi vil samle alle politidistriktene som har opplevd slike saker til et møte. Der vil vi sammenligne informasjon og få oversikt. Vi må se på hvordan vi best kan utveksle informasjon og vurdere om vi skal ha en samlet etterforskning, sa kommunikasjonssjef Anne Bye Sandal til VG Nett mandag. Ifølge Aftenposten betyr ikke møtet at Kripos skal ta over etterforskningen av bortføringsforsøkene.Eksperter VG har snakket med mener at det ikke trenger å være noen sammenheng mellom de innrapporterte bortføringsforsøkene. - Så langt er det ingenting som tyder på noen klar sammenheng mellom sakene. Den geografiske spredningen og rapportering av flere biler, peker i retning av at det er snakk om flere forskjellige gjerningsmenn, sier tidligere Kripos-etterforsker Per Magne Iversen.
Med denne bamsen fastspent i forsetet skal bilføreren ha prøvd å lokke til seg tre unge gutter i Sandefjord.